<classify> MWENYEKITI wa Bodi ya Wakurugenzi ya Mfuko wa Taifa wa Bima ya Afya NHIF Spika mstaafu, Anne Makinda pichani, amesema kampeni inayofanywa na uongozi wa mfuko huo ya kuhamasisha makundi mbalimbali katika jamii, wajiunge na vifurushi vipya vilivyotolewa na mfuko huo, sio ya kisiasa.Makinda aliyasema hayo mwishoni mwa wiki jijini hapa alipokuwa akizungumza kwenye hafla ya uzinduzi wa vifurushi vipya, vilivyoanzishwa na Mfuko huo vya Najali Afya, Wekeza Afya na Timiza Afya.Alisema uzinduzi wa vifurushi hivyo, unalenga kuhakikisha kuwa makundi yote ya watu katika jamii, yanajiunga na vifurushi hivyo kwa kadri yatavyofanya uchaguzi wao kulingana na vipato vyao.Jambo hili la kuanzisha vifurushi vya bima ya afya haliko hapa tu nchini bali lipo kila mahali duniani na kampeni hii ndugu zangu sio ya kisiasa, alisema.Alisema NHIF baada ya kufanya mabadiliko makubwa ya kimuundo na kiutawala, kwa sasa imepanua wigo wake wa mafao kwa kuanzisha vifurushi hivyo ili kuwapa fursa waanchi wengi zaidi kujiunga na kunufaika na huduma za bima ya afya nchini.Vifurushi hivi vinatoa fursa kwa mtu mmoja mmoja, familia au makundi mbalimbali ya wananchi kujiunga na huduma zinazotolewa kwa kuzingatia vigezo na masharti yaliyotolewa na Mfuko, alisema.Alisema wakazi wa Mwanza, hata kwa wale wanaoishi maeneo ya milimani, wanastahili kujiunga na vifurushi hivyo. Alisema alipowasili Mwanza, alijionea jinsi ambavyo wamejenga makazi bora kwenye maeneo ya milimani na kwamba hawawezi kushindwa kujiunga na huduma zinazotolewa na NHIF.Nilitoka nje nikaona taa zikiwaka kwenye nyumba nzuri milimani, hongereni sana kwa kazi kubwa mliyofanya, ni matumaini yangu pia mtajiunga na vifurushi hivi, alisema.Alisema vifurushi hivyo kwa mwananchi atakayekuwa amejiunga, vitamsaidia kupata huduma za matibabu pale anapougua na akakuta kwa wakati huo hana fedha na kuepuka kuuza vitu vyake vya thamani vikiwemo nyumba, gari na viwanja kwa gharama ambayo haistahili kwa wakati huo.Katika hatua nyingine, licha ya kuwapongeza watoa huduma wqote nchini, Makinda alitoa wito kwa watoa huduma wengine kufanya kazi zao kwa maadili, ikiwa ni pamoja na kutoa lugha yenye staha na rafiki kwa wagonjwa.Mwenyekiti wa CCM Wilaya ya Ilemela, Meshack Nesha ambaye alimwakilisha Mwenyekiti wa CCM Mkoa, Anthony Diallo aliushukuru uongozi wa NHIF kwa kuamua kuanzisha jambo hilo muhimu kwa ajili ya ustawi wa wananchi.  <topic>: KITAIFA 